### NN 147/2020 (30.12.2020.), Odluka o naknadi za razvoj komunalnih vodnih građevina društva VODOVOD ZAPADNE SLAVONIJE d.o.o., Nova Gradiška

VODOVOD ZAPADNE
 SLAVONIJE d.o.o.

2886

Na temelju članka 23. stavka 1. Zakona o vodnim uslugama (»Narodne novine« br. 66/19), članka 52. i članka 56. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19), te članka 22. Društvenog ugovora VODOVOD ZAPADNE SLAVONIJE d.o.o. (od 11. 3. 2020. godine), Skupština Društva, na sjednici, održanoj
 28. prosinca 2020. godine donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina (u daljnjem tekstu: KVG) na području nadležnosti javnog isporučitelja vodnih usluga VODOVOD ZAPADNE SLAVONIJE d.o.o. Ivana Gundulića 15/D, Nova Gradiška, OIB: 71642681806, (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno području aglomeracija u nadležnosti Isporučitelja.

Područje nadležnosti Isporučitelja obuhvaća područja JLS-a: Grad Nova Gradiška, Općinu Davor, Općinu Cernik, Općinu Vrbje, Općinu Staro Petrovo Selo, Općinu Nova Kapela, Općinu Dragalić, Općinu Gornji Bogićevci. Općinu Okučani, Općinu Rešetari i Općinu Stara Gradiška.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3) i jadan metar kubni sakupljene odvodnje (1 m³).

Članak 5.

Sredstva naknade za razvoj koriste se za financiranje gradnje KVG-a na području djelovanja Isporučitelja, odnosno za:

– izradu projektne i ostale pripremne dokumentacije te izradu studijskih analiza,

– otkup terena za gradnju KVG-a,

– rekonstrukciju, odnosno gradnju KVG-a,

– nadzor nad rekonstrukcijom, odnosno gradnjom KVG-a,

– otplatu zajmova i kredita za gradnju KVG-a,

– ostala ulaganja u izgradnju KVG-a.

Članak 6.

Investitor realizacije projekata iz prethodnog članka, u pravilu je Isporučitelj.

Članak 7.

Naknada za razvoj se, za sve korisnike vodnih usluga i na cijelom području Isporučitelja, utvrđuje u jednakoj visini i to:

– Naknada za razvoj – za javnu vodoopskrbu u iznosu od 1,00 kuna po kubiku isporučene vode korisniku

– Naknada za razvoj – za javnu odvodnju 0,50 kuna po kubiku sakupljene otpadne vode.

Članak 8.

Prihodi od naknade za razvoj koriste se za financiranje gradnje i rekonstrukcije KVG-a od interesa za korisnike vodnih usluga na cijelom uslužnom području.

Članak 9.

Naknada za razvoj obračunava se putem računa za vodnu uslugu.

Račun za vodnu uslugu iz stavka 1. ovoga članka ispostavlja Isporučitelj.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen člankom 7. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Članak 10.

Način i rokovi plaćanja naknade za razvoj određuju se Odlukom o cijeni vodnih usluga, koju donosi Isporučitelj.

Članak 11.

Gradnja KVG-a iz članka 5. ove Odluke vrši se sukladno Planu gradnje KVG-a, odnosno Financijskom planu Isporučitelja, koje donosi Skupština Isporučitelja.

Gradnja KVG-a financira se sukladno odredbama važećih zakona iz:

– naknade za razvoj KVG-a,

– proračuna JLS-a, odnosno proračuna područne samouprave,

– sredstava državnog proračuna, vodnih naknada koje su prihod Hrvatskih voda (naknada za korištenje voda i naknada za zaštitu voda) i sredstava iz međunarodnih izvora,

– ulaganja budućih korisnika vodnih usluga, sa ili bez prava na povrat uloženih sredstava, sve prema Zakonu o vodnim uslugama.

Stavke Plana gradnje lokalnog značaja, odnosno stavke od interesa za JLS, Isporučitelj usklađuje s planovima gradnje objekata i uređaja komunalne infrastrukture JLS-a, a kod realizacije stavke plana gradnje lokalnog značaja, Isporučitelj s JLS-om sklapa ugovor u realizaciji projekta, u kojem se reguliraju međusobni odnosi.

Članak 12.

Isporučitelj je dužan voditi evidenciju prikupljenih i utrošenih sredstva od naknade za razvoj KVG-a na posebnom kontu, čiju je evidenciju dužan voditi po JLS-u, na zasebnim kontima.

Članak 13.

Isporučitelj je dužan podnositi godišnje izvješće o obračunatim, naplaćenim i utrošenim sredstvima naknade za razvoj KVG-a, svakom pojedinom JLS-u.

Nadzor nad obračunom, naplatom i trošenjem sredstava naknade, na temelju dostavljenih izvješća, iz prethodnog stavka vrši Interni revizor Isporučitelja i Nadzorni odbor Isporučitelja.

Članak 14.

Ova Odluka stupa na snagu osmoga dana od dana donošenja, objavit će se u »Narodnim novinama« i dostaviti Vijeću za vodne usluge u roku od pet dana od dana donošenja, a primjenjivat će se od 1. veljače 2021. godine, do opoziva.

Danom primjene ove Odluke, sve postojeće odluke JLS-a o naknadi za razvoj KVG-a na području djelovanja Isporučitelja, više ne vrijede.

Urbroj: 798/2020
 Nova Gradiška, 28. prosinca 2020.

Predsjedavajući skupštine
 Borislav Vidošić
 po punomoći
 Zlatko Zebić, dipl. iur., v. r.